Správa o vyhodnotení humanitárnej pomoci Slovenskej republiky
pre Juhoslovanskú zväzovú republiku

Uznesením vlády Slovenskej republiky č. 149 zo dňa 14. februára 2001 bolo rozhodnuté o poskytnutí humanitárnej pomoci pre Juhoslovanskú zväzovú republiku v celkovej sume 55 mil. Sk s termínom realizácie do 31. mája 2001. Vzhľadom na nemožnosť realizácie pôvodnej špecifikácie humanitárnej pomoci, ktorá bola z juhoslovanskej strany niekoľkokrát upresňovaná, požiadalo Ministerstvo hospodárstva SR o predĺženie termínu ukončenia realizácie humanitárnej pomoci, čo bolo povolené listom predsedu vlády SR  č. 1818/2001-PV zo dňa 11. mája 2001 do 31. augusta 2001.  
Vláda SR v bode C.2. poverila ministra hospodárstva SR dohodnúť s prijímateľom pomoci štruktúru a objem tovarových položiek s termínom do 15. marca 2001 a v bode C.3. poverila ministra hospodárstva zabezpečením realizácie humanitárnej pomoci.  Dňa 26. apríla 2001 bola medzi  Ministerstvom hospodárstva SR a Transpetrol Tranzit, a. s. Bratislava podpísaná Komisionárska zmluva podľa §577 až 590 Obchodného zákonníka, ktorou bola a. s. Transpetrol Tranzit poverená zabezpečením realizácie humanitárnej pomoci formou dodávky tovarov (komisionár bol vybraný formou rokovacieho konania bez zverejnenia podľa bodu 1 c) § 52 zákona č. 263/1999 Z. z. a na základe doterajších skúseností, operatívnosti a pružnosti pri riešení problémov v rámci realizácie predchádzajúcich humanitárnych pomocí). Dodávateľov vybralo Ministerstvo hospodárstva SR na základe rokovaní so zástupcami Ministerstva baníctva a energetiky Republiky Srbsko, ako aj medzi konkrétnymi slovenskými dodávateľmi a priamymi odberateľmi v JZR (v prílohe sa nachádza zoznam tovarov, ktoré boli súčasťou humanitárnej pomoci). 
Realizácia humanitárnej pomoci bola oficiálne ukončená podpísaním Záverečného protokolu o realizácii humanitárnej pomoci medzi realizátorom humanitárnej pomoci a. s. Transpetrol Tranzit a prijímateľom humanitárnej pomoci JP Elektroprivreda Srbije dňa 20. augusta 2001 v Belehrade, kedy Ministerstvo hospodárstva SR zároveň obdržalo z  a. s. Transpetrol Tranzit správu o ukončení humanitárnej pomoci. 
Súčasťou humanitárnej pomoci bola aj dodávka vykurovacieho oleja (mazutu)  v množstve 385,2 t expedovaná dňa 09. augusta 2001 (prvá dodávka expedovaná dňa 14. júla bola prevzatá bez problémov), prevzatá  príjemcom v JZR dňa 17. augusta 2001. Po mesiaci od prevzatia mazutu došlo dňa 19. septembra 2001, zo strany príjemcu na juhoslovanskej strane, k reklamácii kvality dodaného tovaru a tovar bol po viacerých urgenciách vrátený späť do Bratislavy dňa 03. októbra 2001. Dňa 24. októbra 2001 bol vo Vláde SR prerokovaný  materiál "Informácia o priebehu humanitárnej pomoci SR pre JZR", ktorý obsahoval návrh riešenia vzniknutej situácie.
Vzhľadom na to, že juhoslovanská strana nedodržala stanovené reklamačné podmienky ani po viacerých upozorneniach a urgenciách a v rámci reklamácie zaslala analýzu uskutočnenú podľa juhoslovanských noriem, ktoré však nemali požadovanú vypovedaciu úroveň, bola uskutočnená analýza mazutu spoločnosťou Inspekta Slovakia, a. s., akceptovanou aj juhoslovanskou stranou, ktorej výsledkom boli hodnoty  zodpovedajúce parametrom uvedeným v certifikáte kvality, vystavenom a. s. Slovnaft pri expedícii tovaru do JZR v auguste 2001 (z  tohto dôvodu zamietol výrobca  a. s. Slovnaft  reklamáciu na kvalitu dodaného tovaru). 
Vláda SR uznesením č. 1007 rozhodla o predaji 385,2 t mazutu, ktorý bol vrátený z  JZR, tretiemu subjektu na Slovensku a po vyúčtovaní nákladov spojených s reklamáciou dodávky mazutu vrátenie zvyšku finančných prostriedkov do štátneho rozpočtu. Predmetná dodávka mazutu bola odpredaná a Transpetrol Tranzit, a. s. previedol zvyšné finančné prostriedky vo výške 1 207 443,37  Sk na účet Ministerstva hospodárstva SR, ktoré zabezpečí ich vrátenie do štátneho rozpočtu.  
Vyčíslenie humanitárnej pomoci ( 55 mil. Sk):
1.	celková suma za dodávky				 48 350 883,50 Sk
2.	náklady na dopravu 					   2 317 564,62 Sk
3.	náklady spojené s reklamáciou 2. dodávky mazutu	   1 236 857,64 Sk   *
4.	odmena 3% pre Transpetrol tranzit, a. s.  		   1 948 694,90 Sk (vrátane 23% DPH)
5.	SPOLU 							 53 854 000,66 Sk
6.	nerealizované finančné prostriedky 			1 145 999,34 Sk
(55 mil. – položka č.5)
7.	saldo finančných operácií 				     61 444,03 Sk
(kreditný úrok – bankové poplatky  a dane) 

8.	ZOSTATOK	 					1 207 443,37 SK
(položka č.6 + položka č.7)

* vrátane straty, ktorá vznikla pri odpredaji vo výške 161 784,00 SK (mazut bol odpredaný v hodnote 1 979 928,00 Sk, jeho hodnota pri kúpe bola 2 141 712,00 Sk)